
ΔΕΛΤΙΟ ΤΥΠΟΥ

Σας  αποστέλλουμε απομαγνητοφωνημένο κείμενο συνέντευξης του προέδρου της ΚΕΔΚΕ Πάρι Κουκουλόπουλου που έδωσε σήμερα στον ραδιοσταθμό «ALPHA» και στον δημοσιογράφο Αντώνη Κοκορίκο με θέμα τη την τροπολογία του υπουργείου Εσωτερικών  για τον «Καποδίστρια».





------------------------------
Δημοσιογράφος: Καλό σας μεσημέρι κ. Κουκουλόπουλε.

Π. Κουκουλόπουλος: Καλό σας μεσημέρι κ. Κοκορίκο

Δημοσιογράφος: Φαίνεται ότι αυτή η τροπολογία του κ. Παυλόπουλου που κατατέθηκε «νύχτα», Παρασκευή μεσημέρι δηλαδή, ανοίγει τον ασκό του Αιόλου, γιατί υπάρχουν και δεκάδες άλλες κοινότητες με το ίδιο αίτημα σε όλη την Ελλάδα, οι οποίες μάλιστα είχαν τον κ. Παυλόπουλο ως νομικό σύμβουλο.
Π. Κουκουλόπουλος: Αμφότερες οι παρατηρήσεις σωστές. Μάλιστα θέλω να πω ότι όλα αυτά τα ιδιαίτερα έντονα επεισόδια και όλα αυτά που διαλαμβάνονται γύρω από την απεργία της Πανελλήνιας Ομοσπονδίας των Ναυτικών έχουν σκεπάσει ένα γεγονός που εξελίσσεται και δεν ξέρει κανείς μέχρι που θα φτάσει. Δηλαδή κόσμος πάει και έρχεται στην Αθήνα, ξέρω τουλάχιστον δύο –τρεις αντιπροσωπείες που επιδίωξαν να δουν τον κ.Παυλόπουλο και δεν μπόρεσαν.
Δημοσιογράφος: Η μία μάλιστα παραλίγο να «φάει» και ξύλο…
Π. Κουκουλόπουλος: Τρεις αντιπροσωπείες  γνωρίζω εγώ, από Μαρμαρά, Φαλάνη και Ρέθυμνο.

Δημοσιογράφος: Του Μαρμαρά δεν ξέρανε ότι ήταν στελέχη της ΝΔ και μια ομάδα ΜΑΤ τους ακολουθούσε από πίσω.
Π. Κουκουλόπουλος: Δεν ξέρω για ποιο λόγο. Το πρώτο σχόλιό μου για αυτή τη νομοθετική πρωτοβουλία, που κατατέθηκε πραγματικά «νύχτα» είναι ότι πρόκειται για μια πολιτική πρωτοβουλία εκτός θέματος κυριολεκτικά. Το θέμα σήμερα είναι οι λιγότεροι και ισχυροί δήμοι και όχι βέβαια το να αρχίσουμε να «ξηλώνουμε πουλόβερ». Θα έλεγα μάλιστα σχηματικά ότι ενώ πρέπει να «ράψουμε και σακάκι ή παλτό πάνω από το πουλόβερ» για να αντιμετωπίσουμε τη σύγχρονη πραγματικότητα, εμείς «ξηλώνουμε και το πουλόβερ που έχουμε…».

Αλλά σε κάθε περίπτωση πρέπει να πω το εξής. Η κυβέρνηση έχει προβάλει  δύο ισχυρισμούς για αυτήν την διάταξη, οι οποίοι ισχυρισμοί τελικά δεν ισχύουν. Ο πρώτος ισχυρισμός είναι ότι υπάρχει μία κυβερνητική συνέπεια, τουλάχιστον στις περιοχές εκείνες όπου δεσμεύτηκε ο πρωθυπουργός. 
Δημοσιογράφος: Είναι τα Ζωνιανά, το Βραχάσι και η Τσαρίτσανη.
Π. Κουκουλόπουλος:Δεσμεύτηκε ο πρωθυπουργός προσωπικά πριν τις εκλογές στον Μαρμαρά, ο οποίος είναι έξω από τη ρύθμιση. Δεν ξέρω βέβαια, υπάρχει ένα σχόλιο εδώ πέρα, ότι η κυβέρνηση διαχωρίζει τη συνέπεια. Αντιλαμβάνομαι φυσικά ότι είναι εντελώς διαφορετικό να δεσμεύεται ο αρχηγός ενός κόμματος απ’ ότι τα υψηλόβαθμα στελέχη του. ΄Ομως υψηλόβαθμα στελέχη του όπως ο κ. Μεϊμαράκης έχει περιφέρει τέτοιου τύπου προσδοκίες ανά την Ελλάδα σε πάρα πολλές περιπτώσεις, σε πάρα πολλούς δήμους, δεν είναι ούτε ένας ούτε δύο. Όπως επίσης και η νομική στήριξη από τον σημερινό υπουργό Εσωτερικών συνιστά ένα ζήτημα, που καλλιέργησε δικαιολογημένα πολλές προσδοκίες.
Το δεύτερο και πιο σημαντικό είναι ότι ακριβώς περιορίζοντας η κυβέρνηση στο πρόσωπο του πρωθυπουργού την υλοποίηση της δέσμευσης, την αιτιολογεί με δημοκρατικό τρόπο. Δηλαδή κάποιες κοινωνίες που θεώρησαν ποδηγέτηση τον «Καποδίστρια»  δεν τον δέχτηκαν. Είναι γνωστό ότι στην Τσαρίτσανη της Λάρισας δεν έχει ασκηθεί το εκλογικό δικαίωμα από το 1998 σε όλες τις εκλογές. Αυτό είναι γεγονός. Είναι λοιπόν αυτό ένα επιχείρημα. 
Και άλλοι όμως δήμοι που συμπεριφέρθηκαν με τον ίδιο τρόπο, όπως ο Μαρμαράς, δεν συμπεριελήφθησαν στη ρύθμιση.

Το δεύτερο και πιο βασικό, είναι ότι ξαφνικά στο Βραχάσι, που ο κ. Ζουράρις και η απεργία πείνας, το έχουν κάνει γνωστό ανά την Ελλάδα, προσαρτάται το χωριό Μίλατος, όπου καθολικά ο κόσμος δεν θέλει να πάει στο Βραχάσι. Θέλουν να μείνουν στο δήμο Νεάπολης. Εδώ δεν ισχύει το δημοκρατικό κριτήριο; Γιατί δικαιώνει το Βραχάσι που δεν ήθελε να πάει με άλλους και από την άλλη, αναγκαστικά,  φέρνει αναγκαστικά μία κοινότητα στο Βραχάσι; 

Δημοσιογράφος: Μα υπάρχουν αντιδράσεις για αυτό ήδη.

Π. Κουκουλόπουλος:Υπάρχουν σοβαρότατες αντιδράσεις και για αυτό.
Εγώ σε γενικές γραμμές πιστεύω κ. Κοκορίκο αυτό που σας είπα ότι δηλαδή αυτή η πρωτοβουλία είναι κυριολεκτικά εκτός θέματος. Δηλαδή η κυβέρνηση απέναντι στις προτάσεις που η Αυτοδιοίκηση με συντριπτικές πλειοψηφίες στα τελευταία συνέδριά της έχει αποφασίσει, φαίνεται να ακολουθεί συστηματικά έναν εντελώς διαφορετικό δρόμο.
Δηλαδή, Συνταγματική αναθεώρηση. ΄Εγινε τόσος θόρυβος για τη Συνταγματική αναθεώρηση και τη σημασία της, δώσαμε στην κυβέρνηση συγκεκριμένες προτάσεις πριν εξαγγείλει τα γνωστά 17 σημεία ο πρωθυπουργός - που σχολιάστηκαν αμέσως από τον κ. Βενιζέλο και είχε παραχθεί ένα ολόκληρο παραπολιτικό σχόλιο. Τα 17 σημεία λοιπόν του πρωθυπουργού δεν περιλαμβάνουν τις λέξεις Αυτοδιοίκηση και Αποκέντρωση. Ενώ υπάρχουν θεμελιώδεις διατάξεις, τις οποίες με υπογραφή του Δημητρίου Τσάτσου – που τον κάλεσε ο πρωθυπουργός για το θέμα των υποκλοπών –  έχουμε καταθέσει στην κυβέρνηση. Δεν είναι δικές μου απόψεις, δεν είναι συνδικαλιστικά αιτήματα, είναι προϊόν επεξεργασίας ενός σοβαρότατου θεσμικού εργαλείου που έχουμε δημιουργήσει και που είναι το Ινστιτούτο Τοπικής Αυτοδιοίκησης, στο Επιστημονικό Συμβούλιο του οποίου συμμετέχουν πρόεδρος ο κ. Τσάτσος, ο κ. Γ. Παπαδημητρίου σύμβουλος του τέως πρωθυπουργού, ο κ. Σωτηρέλλης, που είναι στο Επιστημονικό Συμβούλιο της Βουλής. Εξαίρετοι και γνωστοί συνταγματολόγοι όλοι, οι οποίοι  έχουν επεξεργαστεί τρεις τέσσερις διατάξεις για το Σύνταγμα, οι οποίες σιωπηρά έχουν απορριφθεί μέχρι αυτήν την στιγμή από την κυβέρνηση.
Αντί λοιπόν να συζητάμε για αυτά, ή αντί να συζητάμε για άλλα μέσα και μέτρα με τα οποία θα βελτιώσουμε σοβαρότατες αδυναμίες του «Καποδίστρια»,εμείς κοιτάμε να … «ξηλώσουμε το πουλόβερ». Όμως είναι γνωστό πως όπως στρώνει έτσι κοιμάται κανείς. Εγώ αυτό πιστεύω.

Δημοσιογράφος: Κύριε Κουκουλόπουλε, σας ευχαριστώ πολύ.

Π. Κουκουλόπουλος: Να είστε καλά και εγώ σας ευχαριστώ.

ΓΡΑΦΕΙΟ ΤΥΠΟΥ

